CELEX: 32021D0673
Language: lt
Date: 2021-04-21 00:00:00
Title: Komisijos įgyvendinimo sprendimas (ES) 2021/673 2021 m. balandžio 21 d. dėl prašymo užregistruoti Europos piliečių iniciatyvą „Žaliuojantys stogai“ (pranešta dokumentu Nr. C(2021) 2750) (Tekstas autentiškas tik anglų kalba)

2021 4 26   
               
               
                  LT
               
               
                  Europos Sąjungos oficialusis leidinys
               
               
                  L 141/23
               
            
         KOMISIJOS ĮGYVENDINIMO SPRENDIMAS (ES) 2021/673
         2021 m. balandžio 21 d.
         dėl prašymo užregistruoti Europos piliečių iniciatyvą „Žaliuojantys stogai“
         
            
               (pranešta dokumentu Nr. C(2021) 2750)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. kovo 3 d. Komisijai pateiktas prašymas užregistruoti Europos piliečių iniciatyvą „Žaliuojantys stogai“;
                  
               
                     (2)
                  
                  
                     iniciatyvos tikslai yra tokie: „Europoje yra daug parduotuvių tuščiais stogais ir daugeliu atvejų jie nenaudojami jokiam konkrečiam tikslui. Be to, ant šių stogų gausu plastiko ir akmenų – medžiagų, iš kurių jie pagaminti. Todėl tokios vietos pačios savaime jokios naudos aplinkai neteikia, veikiau tik didina žalą jai. Sutelkti dėmesį į naudą aplinkai verčia dabartinė aplinkos krizė. Turime iš naujo apmąstyti ir rasti būdų, kaip didinti informuotumą apie aplinkos problemas ir kaip užtikrinti tinkamą pusiausvyrą tarp mūsų visuomenės, ekonomikos ir planetos apsaugos. Taigi mūsų plano esmė – išnaudoti ant stogų esančias erdves. Siūlome apželdinti ant įvairių įmonių stogų esančias erdves. Nenaudojamus stogus galima būtų pertvarkyti taip, kad jie padėtų įveikti aplinkos krizę.“;
                  
               
                     (3)
                  
                  
                     papildomame dokumente pateikiama išsamesnės informacijos apie iniciatyvą. Visų pirma, iniciatyva siūloma, kad įmonių darbuotojai galėtų patys savanoriškai prižiūrėti ant stogo augantį sodą, o valstybės narės, kiekvienų finansinių metų pabaigoje suteikdamos mokesčių kreditus, galėtų skatinti įmones aktyviai dalyvauti tokiuose projektuose. Priede taip pat išvardyta numatoma nauda aplinkai ir pačioms įmonėms. Apželdinti stogai padėtų: 1) gerinti oro kokybę; 2) kovoti su klimato kaita; 3) taupyti energiją; 4) gerinti vandens filtravimą ir sulaikymą ir 5) didinti laukinės gamtos buveines. Įmonėms tai būtų naudinga tuo, kad gerėtų jų reputacija, darbuotojai būtų motyvuoti ir jos gautų mokesčių lengvatų;
                  
               
                     (4)
                  
                  
                     priimti konkretų teisės aktą organizatoriai tiesiogiai Komisijos neprašo, tačiau numatomą aktą galima numanyti iš kai kurių siūlomų teisinių veiksmų pagrindų. Iš iniciatyvos tikslų ir priedo formuluotės galima daryti išvadą, kad iniciatyva prašoma priimti teisės akto, kuriuo, pasitelkiant apmokestinimo komponentą, būtų siekiama aplinkos tikslo, pasiūlymą. Atrodytų, kad savanoriškas darbuotojų indėlis būtų šalutinis aplinkos apsaugos tikslo atžvilgiu;
                  
               
                     (5)
                  
                  
                     atsižvelgiant į iniciatyvos tikslą skatinti apželdinti stogus pasitelkiant galimas Sąjungos finansavimo paskatas arba fiskalines priemones, Komisija turi įgaliojimus priimti teisės aktą pagal Sutarties 192 straipsnį;
                  
               
                     (6)
                  
                  
                     atsižvelgiant į iniciatyvos tikslą skatinti valstybes nares suteikti mokesčių kreditus arba atskaityti dalį pajamų mokesčio, Komisija turi įgaliojimus priimti teisės aktą pagal Sutarties 115 straipsnį;
                  
               
                     (7)
                  
                  
                     dėl šių priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (8)
                  
                  
                     organizatorių grupė pateikė tinkamų įrodymų, kad iniciatyva atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė kontaktinius asmenis;
                  
               
                     (9)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (10)
                  
                  
                     todėl iniciatyva „Žaliuojantys stogai“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Žaliuojantys stogai“ užregistruojama.
         
         
            2 straipsnis
            Šis sprendimas skirtas Europos piliečių iniciatyvos „Žaliuojantys stogai“ organizatorių grupei, kuriai kaip kontaktiniai asmenys atstovauja Almog Yoana SADE ir Negev Raphael SADE.
         
         
            Priimta Briuselyje 2021 m. balandžio 21 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.